**प्रेस विज्ञप्ति**

आर्थिक वर्ष 2074/75 को प्रथम चौमासिक प्रगति समीक्षा एवं मन्त्रालय स्तरीय विकास समस्या समाधान समिति (MDAC) को बैठक मिति 2074 पौष 12 गते माननीय अर्थमन्त्री श्री ज्ञानेन्द्रबहादुर कार्कीज्यूको समुपस्थितिमा सम्पन्न भयो ।

उक्त बैठकमा अर्थ मन्त्रालय अन्तर्गतका विभागीय प्रमुख तथा विकास आयोजना प्रमुखहरुको उपस्थिति थियो । बैठकमा माननीय अर्थमन्त्रीज्यूले विकास कार्यक्रम/आयोजनाको बजेट खर्चको प्रगति आशातित रुपमा हुन नसक्नुमा बाह्य कारणमात्र जिम्मेवार नभई आन्तरिक कारण पनि भएकाले हाम्रो समग्र कार्य संस्कृतिमा सुधार गर्दै उच्च मनोवल र उत्साहका साथ काम गरी अर्थ मन्त्रालयलाई नमूना मन्त्रालय वनाउने गरी कार्य गर्न निर्देशन दिनु भयो ।सो अवसरमा वहांले जनताले अनुभूत गर्ने गरी विकास नीति तर्जुमा र कार्यान्वयन गर्दै मुलुकलाई दिगो आर्थिक विकासको दिशामा अगाडि बढाउनु पर्ने कुरामा जोड दिनु भयो ।

सोही अवसरमा माननीय अर्थराज्यमन्त्री श्री उदय सम्शेर राणाज्यूले विकास नीति तथा कार्यक्रम संचालन गर्दा परम्परागत सोंच र तरिका भन्दा वाहिर गई आवश्यकता अनुसार Out of Box को मोडलमा गई सृजनशील भई सुझाव दिन कर्मचारीतन्त्रले भूमिका खेल्नु पर्ने आवश्यकता समेत ‌औल्याउनु भयो । साथै निर्यातमुलक उद्योगहरुलाई प्रोत्साहन दिने गरी थप नीतिगत व्यवस्था गरिनु पर्ने कुरामा जोड दिनु भयो ।

उक्त अवसरमा राष्ट्रिय योजना आयोगका माननीय उपाध्यक्ष श्री स्वर्णीम वाग्लेज्यूले नियमित रुपमा MDAC संचालन गरेकोमा धन्यवाद दिनु हुदै Real Sector मा मुलुकको अर्थतन्त्र सन्तोषजनक नै भएतापनि व्यापार घाटा वढ्दो चुनौतिको विषय रहेकोले यसमा के कसरी सुधार गर्न सकिन्छ नीतिगत रुपमै समस्याको चुरोमा पुगी सुधार गरिनु पर्ने कुरामा जोड दिनु भयो । सो अवसरमा नेपाल राष्ट्र बैंकका गभर्नर श्री चिरञ्जीवी नेपालज्यूले समेत संघीयता कार्यान्वयनमा स्रोत व्यवस्थापन र खर्च प्रभावकारितामा ध्यान दिनु पर्ने विषय औल्याउनु भयो ।

अर्थ सचिव श्री शंकरप्रसाद अधिकारीज्यूले अर्थ मन्त्रालय र अन्तर्गतका निकायमा पूंजीगत खर्च बढाउने गरी आगामी दिनमा थप दक्षता हासिल गर्न निर्देशन दिनु भयो । मन्त्रालयको कार्यदक्षता अभिवृद्धि गर्न कार्यसम्पादन सूचकमा पूंजीगत खर्चको प्रगतिलाई पनि आधार मान्नेगरी ब्यवस्था मिलाउन र वैयक्तिक स्तरसम्म कार्यसम्पादन सूचकको दायरा विस्तार गर्न निर्देशन दिनु भयो । साथै संघीयताको वदलिंदो सन्दर्भमा सार्वजनिक खर्च र लगानीको स्वरुप व्यवस्थित गर्न सार्वजनिक खर्च पुनरावलोकन आयोग र तलव आयोग गठन गर्ने कार्य प्राथमिकतामा रहेको बताउनु भयो । राजस्व सचिव श्री शिशिरकुमार ढुङ्गानाज्यूले बजेट खर्च कार्यान्वयनमा खर्च गर्ने निकायले थप दक्षता हासिल गर्नु पर्ने र वस्तुपरक ढंगवाट लक्ष्य निर्धारण गरी काम गर्नु पर्ने कुरामा जोड दिदै विकास आयोजनाहरुको सोधभर्ना लिन प्रभावकारी रुपमा कार्य गर्न परियोजना कार्यान्वयन निकायलाई निर्देशन दिनु भयो । बढ्दो आयातको तुलनामा राजस्व असुलीमा बृद्धि हुन नसक्नुको कारण खोजी गरिनु पर्ने आवश्यकता माथि जोड समेत दिनु भयो । साथै संघीयता कार्यान्वयनको सन्दर्भमा राजस्व वाँडफाँडको विषयमा रहेको द्बिविधा निरुपण गरिनु पर्ने आवश्यकतामा जोड दिदै पौष अन्तसम्ममा राजस्वको असुली लक्ष्य पुरा हुने कुरामा विश्वास ब्यक्त गर्नु भयो ।

कार्यक्रमको प्रारम्भमा अनुगमन तथा मूल्यांकन महाशाखाका सह-सचिव श्री अर्जुनप्रसाद पोखरेलले आ.व. 2074/75 को प्रथम चौमासिक समीक्षा अवधिमा कुल बजेट खर्च रु. २ खर्व १४ अर्व १७ करोड मध्ये चालु खर्च तर्फ रु. १ खर्व ८४ अर्व ५५ करोड, पूँजिगत खर्च तर्फ रु. २१ अर्व ६२ करोड र वित्तीय व्यवस्था तर्फ रु. ८ अर्व खर्च भै क्रमश: २२.९७, ६.४५ र ५.७० प्रतिशत प्रगति भएको र सोही अवधिमा अर्थ मन्त्रालयको चालु खर्च रु.२२ करोड ९० लाख र पूँजिगत खर्च रु. ८९ करोड भै चौमासिक लक्षको तुलनामा क्रमश: २३ र ५ प्रतिशत प्रगति भएको बिवरण समेत पेश गर्नुभयो ।

राजस्व अशुली तर्फ चौमासिक लक्ष रु. २ खर्व ५१ अर्व १२ करोड रहेकोमा रु. २ खर्व ४२ अर्व ९७ करोड अशुली भै लक्षको तुलनामा ९६.७७ प्रतिशत प्रगति हासिल भएको विवरण पेश भयो । सरकारी ऋण तर्फ मंसिर मसान्तसम्ममा आन्तरिक ऋण रु.१०८.८४ अर्व, बाह्य ऋण रु.१४.१४ अर्व र वाह्य अनुदान तर्फ रु.१५.२७ अर्व परिचालन भएको जानकारी गराईयो ।साथै चालु आ.व. को मंसिरसम्म बैदेशिक सहायता तर्फको सोधभर्ना रु.२०.६१ अर्व प्राप्त भएको र सोधभर्ना लिन बाँकी रु. ३७.५ अर्व रहेको जानकारी गराउँदै मन्त्रालय स्तरीय विकास समस्या समाधान समिति (MDAC) का छलफलका विषयहरुको प्रस्तुति समेत गर्नु भएको थियो ।